﻿Преузето са [www.pravno-informacioni-sistem.rs](http://www.pravno-informacioni-sistem.rs/)

На основу члана 45. став 3. Закона о полицији („Службени гласник РС”, бр. 6/16, 24/18 и 87/18),

Влада доноси

**КОДЕКС**

**полицијске етике**

"Службени гласник РС", број 85 од 6. октобра 2023.

I. УВОДНЕ ОДРЕДБЕ

**Предмет**

Члан 1.

Овим кодексом утврђују се правила о етичком поступању полицијских службеника у Министарству унутрашњих послова (у даљем тексту: Министарство), у циљу јачања интегритета, очувања и промовисања достојанства и угледа полицијских службеника, кроз подизање њихове свести о значају поштовања етичких принципа и стандарда у раду, као и у циљу очувања и пружања подршке владавини права и јачања поверења грађана у рад Министарства.

Правила о етичком поступању утврђена овим кодексом у складу су са Европским кодексом полицијске етике и међународним актима који се односе на полицију.

Поштујући правила поступања из овог кодекса полицијски службеници изражавају вољу, спремност и доследност да поступају на законит, професионалан, праведан и хуман начин.

**Употреба родно осетљивог језика**

Члан 2.

Сви изрази у овом кодексу имају једнако родно значење, без обзира да ли се користе у мушком или женском роду и односе се подједнако на мушки и на женски род.

**Садржина Кодекса**

Члан 3.

Овим кодексом се уређује однос полицијских службеника према грађанима, државним органима и другим институцијама, удружењима грађана и правним лицима, као и међусобни односи полицијских службеника, у циљу остваривања националних и међународних правила о етичком поступању и пружања подршке владавини права.

**Полицијско поступање**

Члан 4.

Полицијски службеници се у обављању полицијских и других унутрашњих послова доследно придржавају одредаба Устава, закона и овог кодекса, штите живот, личну и имовинску безбедност људи, пружају подршку владавини права и савесно и одговорно служе грађанима и заједници, кроз једнак третман без дискриминације, без привилегија и без икаквог личног интереса, поштујући права и достојанство других.

II. ПРАВИЛА ЕТИЧКОГ ПОСТУПАЊА

**Стандарди полицијског поступања**

Члан 5.

Полицијски службеници прихватају и у свом раду примењују стандарде полицијског поступања који се односе на: служење грађанима и заједници, одговарање на потребе и очекивања грађана, поштовање законитости и сузбијање незаконитости, обавеза одбијања незаконитих наређења, поштовање људских и мањинских права и слобода, забрана дискриминације, сразмерност поступања у употреби средстава принуде, забрана мучења и примене нечовечних и понижавајућих поступања или кажњавања, пружање помоћи угроженим лицима, придржавање професионалног понашања, интегритета и пријављивање корупције, обавеза заштите тајних података и података о личности.

**Професионализам и непристрасност у раду**

Члан 6.

Приликом вршења својих дужности, полицијски службеници поступају професионално, одговорно и непристрасно у спровођењу закона.

Како би на професионалан начин обављали послове из надлежности Министарства, полицијски службеници, путем стручног оспособљавања и усавршавања, стичу и унапређују знања, вештине, ставове и понашања.

**Поштовање интегритета појединаца и превентивно деловање**

Члан 7.

Полицијски службеници боре се против сваког вида криминала, одржавају јавни ред и мир и обављају друге полицијске послове, штитећи и поштујући људска и мањинска права и слободе, пружају помоћ и служе грађанима и заједници, у складу са Уставом, законом и међународним стандардима.

У случају ограничења људских и мањинских права полицијски службеници поступају поштујући достојанство, углед и част сваког појединца и друга основна права и слободе човека.

Полицијски службеници приликом обављања полицијских послова дају предност превентивном у односу на репресивно деловање.

**Поштовање права на једнакост пред Уставом и законом**

Члан 8.

Приликом поступања полицијски службеници поштују право на једнаку законску заштиту и осигуравају његово остваривање, борећи се против сваког облика дискриминације, у складу са законом.

**Заштита интегритета полицијских службеника**

Члан 9.

Интегритет полицијског службеника подразумева усаглашеност његових поступака и дела са системом вредности установљеним у овом кодексу.

Полицијски службеник штити свој интегритет тако што искрено и својевољно прихвата и поштује вредности и стандарде полицијског рада установљене овим кодексом и негује врлине своје професије, доследно поступајући у складу са тим вредностима, стандардима и врлинама, чак и у случају спољних притисака, односно недозвољеног утицаја на његов рад.

**Спречавање корупције и недозвољени утицај на рад полиције**

Члан 10.

Полицијски службеник се бори против сваког облика корупције и других незаконитих поступања и одмах по сазнању пријављује кривично дело са елементима корупције, друго кривично дело, прекршај и повреду службене дужности, као и сваки недозвољени утицај на рад полиције.

Полицијски службеник не сме да тражи, нити да прими ствар, право, услугу или било какву другу корист за себе или повезана лица, нити обећање да ће добити наведено, а који утичу, могу утицати или изгледа да утичу на непристрасно или професионално обављање дужности.

Полицијски службеник може да прими пригодан или протоколарни поклон у складу са законом, другим прописом и актом о поклонима у Министарству.

**Спречавање сукоба интереса**

Члан 11.

Полицијски службеник је дужан да предузме све што је у његовој могућности како би избегао било какву ситуацију сукоба интереса.

Сукоб интереса је ситуација у којој полицијски службеник има приватни интерес који утиче, може да утиче или изгледа као да утиче на његово поступање у обављању послова његовог радног места, на начин који угрожава јавни интерес.

Приватни интерес полицијског службеника је било каква корист или погодност за полицијског службеника или са њиме повезаног лица.

**Повезана лица**

Члан 12.

На одређивање круга повезаних лица у смислу овог кодекса, примењују се прописи којима се уређује спречавање сукоба интереса при вршењу јавних функција.

**Поступање са подацима**

Члан 13.

Полицијски службеник не користи и не открива неовлашћено податке до којих је дошао у служби или поводом вршења службе, а нарочито оне који би могли угрозити ток законитог поступка, односно права трећих лица.

У складу са ставом 1. овог члана информационо-комуникациони систем Министарства, односно систем за обраду података, полицијски службеник користи искључиво за службено поступање.

**Понашање ван службе**

Члан 14.

Полицијски службеник се и ван службе понаша узорно и достојанствено, избегавајући радње и поступке који могу нарушити поверење у рад и углед Министарства.

Приликом обављања додатног рада у складу са законом, полицијски службеник води рачуна да не угрози обављање полицијских послова, да додатни рад не ствара могућност сукоба интереса или да утиче на непристрасност у раду, као и да не нарушава углед Министарства.

У контактима са трећим лицима полицијски службеник настоји да буде пристојан, непристрасан, објективан, одмерен и одлучан да у свакој прилици чува лични углед и углед Министарства.

Приликом коришћења друштвених мрежа, полицијски службеник не објављује текстове, коментаре, фотографије, видео или аудио снимке непримереног садржаја којима се нарушава углед Министарства.

**Јавност рада**

Члан 15.

Полицијски службеници прихватањем јавности као облика контроле над њиховим радом доприносе остваривању и јачању поверења у рад Министарства и јачању партнерског односа са грађанима и заједницом.

**Међусобни односи**

Члан 16.

Међусобни односи полицијских службеника засновани су на поверењу, поштовању, искрености, узајамној помоћи, толеранцији, солидарности и колегијалности.

Руководиоци у Министарству, својим законитим, професионалним и етичким понашањем и поступањем, дају подршку и пружају узоран пример полицијским службеницима и унапређују и надограђују њихове међусобне односе.

**Поступање са повереним средствима, униформом и опремом**

Члан 17.

Полицијски службеник је дужан да прописно, правилно и наменски поступа са повереним средствима за рад, односно униформом и опремом и другим средствима којима је задужен.

III. ПРИМЕНА КОДЕКСА

**Оспособљавање и усавршавање за примену Кодекса**

Члан 18.

Знања, вештине и ставове неопходне за примену Кодекса кандидати за полицијске службенике и полицијски службеници стичу континуирано кроз едукацију у институцијама за полицијско образовање, као и кроз обуке које се реализују путем различитих видова оспособљавања и усавршавања у Министарству.

**Комисија за полицијску етику**

Члан 19.

За старање о примени Кодекса образује се Комисија за полицијску етику (у даљем тексту: Комисија).

Комисија из става 1. овог члана:

1) прати примену овог кодекса и доставља периодичне извештаје министру унутрашњих послова (у даљем тексту: министар) са препорукама за унапређење његове примене;

2) од надлежних организационих јединица Министарства прибавља податке релевантне за праћење примене Кодекса;

3) иницира измене и допуне Кодекса;

4) даје мишљење са препорукама у вези са обраћањем полицијских службеника за поверљиво саветовање поводом примене овог кодекса.

**Састав Комисије**

Члан 20.

Састав Комисије утврђује се решењем министра.

Комисију чине два представника наставног особља који су ангажовани или су били ангажовани на основним или мастер студијама на високошколској установи основаној за потребе полицијског образовања, по један од представника репрезентативних синдиката и то: председник, односно председавајући председништва синдиката или овлашћени члан синдиката са одговарајућим стручним квалификацијама и три представника Министарства, од којих је председник руководилац из седишта Министарства.

Комисија има секретара кога одређује министар решењем из став 1. овог члана.

**Пословник о раду Комисије**

Члан 21.

Комисија доноси Пословник о раду.

**Поверљиво саветовање**

Члан 22.

Полицијски службеник се писаним путем обраћа Комисији у случају недоумице у вези са сопственим поступањем по одредбама Кодекса.

Комисија по обраћању полицијског службеника за поверљиво саветовање за конкретно питање даје мишљење са препорукама.

Мишљење из става 2. овог члана Комисија даје у року од 30 дана од дана обраћања полицијског службеника.

Карактер поверљивости саветовања подразумева заштиту приватности у комуникацији полицијског службеника са Комисијом.

Комисија неће разматрати анонимна обраћања.

Годишње извештаје са статистичким подацима и општим препорукама Комисија објављује на званичној интернет страници Министарства.

**Поштовање Кодекса**

Члан 23.

Поступање супротно одредбама овог кодекса представља повреду службене дужности, у складу са законом.

IV. ЗАВРШНЕ ОДРЕДБЕ

**Престанак важења ранијег прописа**

Члан 24.

Даном ступања на снагу овог кодекса престаје да важи Кодекс полицијске етике („Службени гласник РС”, број 17/17).

**Ступање на снагу**

Члан 25.

Овај кодекс ступа на снагу осмог дана од дана објављивања у „Службеном гласнику Републике Србије”.

05 број 110-8882/2023-1

У Београду, 5. октобра 2023. године

**Влада**

Председник,

**Ана Брнабић,** с.р.